बांग्लादेश से बदला चुकता करने उतरेगा भारत  
बांग्लादेश ने वेस्टइंडीज में 2007 विश्व कप में भारत के शुरुआती मैच में ही उसे हराकर टीम को पहले दौर से ही बाहर करने की नींव रखी थी।
खिताब का प्रबल दावेदार भारत 2011 क्रिकेट विश्व कप के शुरुआती मुकाबले में शनिवार को जब सह-मेजबान बांग्लादेश का सामना करेगा, तो उसकी नजरें बदला लेने पर टिकी होंगी। महेंद्र सिंह धोनी की टीम हालांकि पूरी तरह सतर्क होगी, क्योंकि कोई भी कोताही उसे भारी पड़ सकती है।  बांग्लादेश की कमजोर मानी जाने वाली टीम ने वेस्टइंडीज में 2007 विश्व कप में भारत के शुरुआती मैच में ही उसे हराकर टीम को पहले दौर से ही बाहर करने की नींव रखी थी और धोनी तथा उनकी टीम इस हार का बदला चुकाकर शेर-ए-बांग्ला स्टेडियम में अपने अभियान की सकारात्मक शुरुआत करने के लक्ष्य के साथ उतरेगी।  खिताब के दावेदारों में शुमार दुनिया की दूसरे नंबर की भारतीय टीम काफी संतुलित है, लेकिन प्रतिभावान खिलाड़ियों की मौजूदगी के कारण कप्तान धोनी को चयन मुद्दों का सामना करना पड़ सकता है। धोनी ने हालांकि लगता है कि बल्लेबाजी विभाग की अपनी समस्या का समाधान कर लिया है, जब उन्होंने न्यूजीलैंड के खिलाफ दूसरे अभ्यास मैच के बाद सुरेश रैना पर विराट कोहली को तरजीह देने के संकेत दिए।  धोनी ने कहा, नंबर चार क्रम हमारे लिए काफी अहम है। फिलहाल यह स्थान जंग की तरह बना हुआ है। चौथे नंबर पर कोहली को बल्लेबाजी करने की जरूरत है, जबकि गौतम गंभीर तीसरे नंबर पर उतरेंगे। धोनी ने कहा, कोहली ऐसा खिलाड़ी है, जो शुरुआत में जमने के लिए थोड़ा समय लेता है और फिर गेंदबाजों पर प्रहार करता है।  फिर भी संभावना है कि मौजूद फॉर्म को देखते हुए विराट को (सुरेश) रैना पर तरजीह मिले। भारतीय कप्तान ने साथ ही संकेत दिए कि वह युवराज को खिलाएंगे, क्योंकि बल्ले से खराब फार्म के बावजूद गेंद स्पिन कराने की अपनी क्षमता के कारण वह टीम के लिए अहम हैं।  उन्होंने कहा, हम चार गेंदबाजों के साथ खेल रहे हैं। कामचलाऊ स्पिनर काफी अहम है, विशेषकर तब जब वह बायें हाथ का स्पिनर हो, जो गेंद को बाहर की ओर स्पिन कराता हो। अन्य खिलाड़ियों के ऊपर यहीं उसका (युवराज) पलड़ा भारी है। भारतीय बल्लेबाजी आक्रमण की अगुआई सचिन तेंदुलकर करेंगे, जो अपने छठे विश्व कप टूर्नामेंट में शिरकत कर रहे हैं और उनकी नजरें वीरेंद्र सहवाग के साथ मिलकर भारत को तेज शुरुआत देने पर टिकी होंगी।  गौतम गंभीर तीसरे नंबर पर बल्लेबाजी करने उतरेंगे, जबकि कोहली, धोनी, युवराज और यूसुफ पठान की मौजूदगी में मध्यक्रम काफी मजबूत नजर आता है। इन सभी खिलाड़ियों में बड़े शॉट खेलने और स्ट्राइक रोटेट करने की क्षमता है।  भारत ने अपने दूसरे और अंतिम अभ्यास मैच में न्यूजीलैंड के खिलाफ 360 रन का विशाल स्कोर खड़ा किया था और इससे बल्लेबाजों विशेषकर धोनी और गंभीर का मनोबल काफी बढ़ा होगा। धोनी ने इस मैच में नाबाद 108, जबकि गंभीर ने 89 रन की पारी खेली थी।